Kedves Buday Bálint és Nagy Hilda,
A szerkesztőség nevében is gratulálok a Literatura-díjhoz!
Mi a Literatura-díj?
A Literatura az MTA BTK Irodalomtudományi Intézetének negyedévente megjelenő elméleti folyóirata. A folyóirat mindig is nyitott volt a fiatal kutatók irányába, idén negyedik alkalommal oszt Literatura-különdíjat az OTDK irodalomtudományos területen induló résztvevői közt. A lap a 2019-es évfolyamtól sok tekintetben megújul, többek között átrendeződik a szerkesztőség, honlapot indít, de a Tudományos Diákköri részvétel hagyományát megőrzi. A korábbi alkalmakkor a díj egy oklevélből és egy éves folyóirat-előfizetésből állt, és az esetek többségében megjelentettük a díjazott dolgozatot is. Idén az előfizetés nem része a díjnak, mivel a folyóirat hamarosan saját honlapot indít és a számai már amúgy is hozzáférhetőek online felületen. Megmaradt viszont a díj lényege: a publikációs lehetőség a Magyar Tudományos Akadémia egyik szakfolyóiratában.
A díjazottakat zsűri választotta ki. Az alábbi hat irodalomtudományos szekcióban volt jelen a szerkesztőség egy-egy tagja vagy delegáltja: Összehasonlító irodalom- és kultúratudomány I–II; 18–19. századi magyar irodalom; A 20. század első felének magyar irodalma; A 20. század második felének magyar irodalma; Kortárs magyar irodalom. A zsűri tagjai a következők voltak: Kálmán C. György (szerkesztő), Kappanyos András (főszerkesztő), Márjánovics Diána (technikai szerkesztő), Sári B. László (külsős megbízott, a PTE oktatója), Szolláth Dávid (felelős szerkesztő).
 
A 2019-es év Literatura-különdíjasai:
Buday Bálint (PPKE): „Vajmi keveset / tudtam meg a –ról, –ről” A vershez fűzött lábjegyzet az 1970-es, 80-as és 90-es évek magyar lírájában.A dolgozat eredeti, innovatív szempontja és módszeres áttekintésre törekvő szemlélete miatt.
Nagy Hilda (ELTE): Medikalizált nézőpontok Csáth Géza novellisztikájában. Az alapos elméleti tájékozottság (medical narratives, gender studies) és a tiszta, meggyőző érvelés miatt.
A zsűri idén három dolgozatot talált kiemelkedően jól sikerültnek, de a szabályok értelmében csak két díjat adhatott. A publikáció lehetőségét ezért – az alább ismertetett feltételekkel – még egy igen kiváló pályamunkának is felajánljuk.
Juhász Tibor (DE): Helyzetjelentés – Nemzedékiség és térpoétika Bereményi Géza és Cseh Tamás Frontátvonulás című monodrámájában
Közlés feltételei és körülményei
A publikációnak – függetlenül attól, hogy a közlés OTDK-szereplés eredménye – feltételei vannak.
1. A kézirat terjedelme nem haladhatja meg a 40.000 leütést. Ebbe a főszöveg és a lábjegyzetek számítanak bele, szóközzel együtt. A perifériák (hivatkozott irodalom, absztrakt, kiséletrajz) nem.
2. A kézirat formai, jegyzetelési protokolljának betartása. Az MTA BTK Irodalomtudományi Intézetében 2018 óta minden kiadványra (könyvre, folyóiratra, egyébre) nézve kötelező az Intézet egységes címleírási rendjének követése. (A hivatkozások és a bibliográfia megfelelő formára hozásának leginkább ésszerű módja egy bibliográfiai szoftver, az EndNote X7 vagy az ingyenes Zotero használata. A fenti linkről letölthető az ezekbe a szoftverekbe beépülő stílusfile is.)
3. A tanulmányhoz angol nyelvű absztraktot (max. 800 n, szóközzel) és kétsoros kiséletrajzot is kérünk mellékelni.
A kézirat (külső szakértő általi) lektoráláson, (belső) szerkesztésen, végül korrektúrán fog átesni. Ez a nemzetközi tudományos publikációs sztenderdeknek megfelelő, de soklépcsős, hosszú folyamat. Épp ezért kérjük a szerző hatékony együttműködését a szerkesztőséggel. Semmilyen szövegmódosítás nem történik a szerző beleegyezése nélkül. A dolgozatok előre láthatólag a 2019-es évfolyam valamelyik számában fognak megjelenni a Műhely rovatban, szerkesztői lábjegyzetben jelezve, hogy a közlés a kiemelkedő OTDK-szereplés eredménye. A dolgozat a folyóirat papír- és (a következő hónapokban elinduló) elektronikus változatában is egyformán hozzáférhető lesz. A publikációért honoráriumot nem tudunk biztosítani.
Kérek gyors visszajelzést, a méretre húzott, formai követelményeknek megfelelő dolgozatot, az angol absztraktot és a kiséletrajzot pedig 2019. május 29-ig küldjék el a technikai szerkesztőnek, Márjánovics Diánának (marjanovics.diana@btk.mta.hu) és nekem (dszollat@yahoo.com).
És még egyszer: gratulálok!
Szolláth Dávid
LITERATURA, felelős szerkesztő

